รัฐบาลไทย-ข่าวทำเนียบรัฐบาล-มหาดไทยกำชับทุกจังหวัดคุมเข้มสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่บริเวณใกล้เคียงสถานศึกษาให้ปฏิบัติตามกฎหมายอย่างเคร่งครัด
วันจันทร์ที่ 11 กันยายน 2560
มหาดไทยกําชับทุกจังหวัดคุมเข้มสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่บริเวณใกล้เคียงสถานศึกษาให้ปฏิบัติตามกฎหมายอย่างเคร่งครัด
มหาดไทยกําชับทุกจังหวัดคุมเข้มสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่บริเวณใกล้เคียงสถานศึกษาให้ปฏิบัติตามกฎหมายอย่างเคร่งครัด
วันนี้ (11 ก.ย.60)นายชยพล ธิติศักดิ์ รองปลัดกระทรวงมหาดไทย ในฐานะโฆษกกระทรวงมหาดไทยเปิดเผยว่า ด้วยปรากฏข่าวมีสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่บริเวณใกล้เคียงสถานศึกษากระทําการฝ่าฝืนกฎหมาย อาทิ มีการขายเครื่องดื่มแอลกอฮอล์ใกล้สถานศึกษา จัดให้มีกิจกรรมมั่วสุมดื่มสุราในสถานบริการ ปล่อยปละละเลยให้เยาวชนที่มีอายุต่ํากว่า 20 ปีบริบูรณ์เข้าใช้บริการโดยไม่มีการตรวจบัตรประจําตัวประชาชน เปิดเกินเวลาที่กฎหมายกําหนด จําหน่ายเครื่องดื่มแอลกอฮอล์ให้กับผู้มีอายุต่ํากว่า 20 ปีบริบูรณ์ รวมทั้งจําหน่ายเครื่องดื่มแอลกอฮอล์ด้วยวิธีการที่ผิดกฎหมาย โดยจัดโปรโมชั่นลดราคา ซึ่งพลเอก ประยุทธ์ จันทร์โอชา นายกรัฐมนตรี ได้มีบัญชาให้ทุกพื้นที่เข้มงวดกวดขันกับการตรวจตราดูแลไม่ให้มีการฝ่าฝืนกฎหมายในลักษณะดังกล่าว หากพบการกระทําความผิดให้ดําเนินการตามกฎหมายอย่างเด็ดขาด
ดังนั้น เพื่อเป็นการเข้มงวดกวดขันให้มีการบังคับใช้กฎหมายอย่างเคร่งครัด และเป็นการสร้างความสงบสุขให้แก่สังคมตามนโยบายของรัฐบาล และนโยบายลดอบายมุข สร้างสุขให้สังคม กระทรวงมหาดไทย โดยกรมการปกครอง จึงได้กําชับให้ทุกจังหวัดกํากับดูแลและควบคุมสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่บริเวณใกล้เคียงสถานศึกษาให้ปฏิบัติตามกฎหมายอย่างเคร่งครัด ตามแนวทาง ดังนี้
1. บูรณาการฝ่ายปกครองร่วมกับหน่วยงานที่เกี่ยวข้องในพื้นที่ให้เข้มงวดในการตรวจตราสถานบริการหรือสถานประกอบการที่เปิดให้บริการในลักษณะที่คล้ายกับสถานบริการที่อยู่กับบริเวณใกล้เคียงสถานศึกษา ให้ปฏิบัติตามพระราชบัญญัติสถานบริการ พ.ศ.2509 พระราชบัญญัติสุรา พ.ศ.2493 พระราชบัญญัติควบคุมเครื่องดื่มแอลกอฮอล์ พ.ศ.2551 คําสั่งหัวหน้าคณะรักษาความสงบแห่งชาติ ที่ 22/2558 ลงวันที่ 22 กรกฎาคม 2558 และคําสั่งหัวหน้าคณะรักษาความสงบแห่งชาติ ที่ 46/2559 ลงวันที่ 29 กรกฎาคม 2559 โดยห้ามมิให้มีการกระทําความผิดเกี่ยวกับการยินยอมหรือปล่อยปละละเลยให้ผู้มีอายุต่ํากว่า 20 ปีบริบูรณ์เข้าไปใช้บริการ ห้ามมิให้มีการขายเครื่องดื่มแอลกอฮอล์แก่ผู้มีอายุต่ํากว่า 20 ปีบริบูรณ์ และห้ามมิให้มีการขายเครื่องดื่มแอลกอฮอล์โดยวิธีผิดกฎหมาย เช่น การจัดโปรโมชั่นลดราคา แจก แถม กวดขันมิให้มีการเปิดเกินเวลาตามที่กฎหมายกําหนด รวมทั้งป้องกันมิให้มีการกระทําความผิดเกี่ยวกับยาเสพติด หากพบการกระทําความผิดให้ดําเนินการตามกฎหมายอย่างเด็ดขาด
2. กํากับดูแลมิให้สถานบริการหรือสถานประกอบการที่เปิดให้บริการในลักษณะที่คล้ายกับสถานบริการมีพฤติการณ์ก่อให้เกิดความเดือดร้อนรําคาญทางเสียงแก่ผู้อยู่อาศัยในบริเวณใกล้เคียง
3. ประชาสัมพันธ์สร้างจิตสํานึกให้ผู้ประกอบการสถานบริการหรือสถานประกอบการที่เปิดให้บริการในลักษณะที่คล้ายกับสถานบริการให้ความร่วมมือปฏิบัติตามระเบียบ กฎหมาย
รองปลัดกระทรวงมหาดไทยกล่าวเพิ่มเติมว่า กระทรวงมหาดไทยขอความร่วมมือผู้ปกครองดูแลแนะนํา ตักเตือนบุตรหลานให้ปฏิบัติตนอยู่ในทางที่ถูกต้อง อย่ากระทําการใดที่เป็นการฝ่าฝืนกฎหมาย ทั้งนี้ หากพี่น้องประชาชนพบเห็นการกระทําผิดของสถานบริการหรือสถานประกอบการที่เปิดให้บริการในลักษณะที่คล้ายกับสถานบริการ สามารถแจ้งเบาะแสการกระทําความผิดได้ที่ศูนย์ดํารงธรรมกระทรวงมหาดไทย ศูนย์ดํารงธรรมจังหวัด ศูนย์ดํารงธรรมอําเภอ ทางสายด่วนโทร. 1567 ตลอด 24 ชั่วโมง.
ครั้งที่ 129/2560